amanoisuno/poetBack huggingface dataset:
雜記十首  其三 劉克莊 
相國私英倩，將軍嬖子都。可憐洛陽令，只問主家奴。
雜記十首  其四 劉克莊 
恍惚天書事，莊嚴土木功。暮年王太尉，典領玉清宮。
雜記十首  其五 劉克莊 
養成河北賊，挑致海東夷。空國坐朋字，亂華由黨碑。
雜記十首  其六 劉克莊 
雖則仇平仲，何曾問大年。崇寧一相拜，元祐幾人全。
雜記十首  其七 劉克莊 
登庸局面變，報復念頭差。貶削村夫子，褒崇笑夜叉。
雜記十首  其八 劉克莊 
著論貶臨川，談經抑老泉。權書并字說，究竟果誰賢。
雜記十首  其九 劉克莊 
至郭陪清語，留衣示別情。奈何鳳翔骨，不得憲宗迎。
雜記十首  其一○ 劉克莊 
劍履崇刀筆，鈞衡付蹶張。賈生年尚少，且去傅諸王。
聞祥應廟優戲甚盛二首  其一 劉克莊 
空巷無人盡出嬉，燭光過似放燈時。山中一老眠初覺，棚上諸君閙未知。遊女歸來尋墜珥，鄰翁看罷感牽絲。可憐樸散非渠罪，薄俗如今幾偃師。
聞祥應廟優戲甚盛二首  其二 劉克莊 
巫祝讙言歲事詳，叢祠十里鼓簫忙。衣冠優孟名孫□，□□□□□□□。□□閼氏成妬婦，幻教穆滿作□□。□□□□□□□，何必區區笑郭郎。
□□□□□□□卷後 劉克莊 
□□□□□□□，□□□梁一點塵。遶樹都忘寒徹□，□□□□□□□。□□客至徘徊月，不怕天嗔漏□□。□□□□□□□，詠梅合屬姓林人。
□□□ 劉克莊 
華宗文□□□□，□□梅花似有緣。君復清風一身止，寒翁□□□□□。□塵只解污渠輩，色筆今知落爾邊。□□□□□□□，□將老醜鬭春妍。
□□□ 劉克莊 
我爲明道君崇道，同□□□晚節光。徧閲後來積薪者，僅存前度看花郎。彫零堪嘆瓜三摘，老退猶貪粟一囊。但願弟兄享華髮，多批祠考賽汾陽。
又和二首  其一 劉克莊 
只有短轅車錫導，更無靈壽杖扶光。林間竹笋飽一世，閣下薇花閲幾郎。曩欲裂麻寧拂袖，老當還笏不須囊。綠陰周匝迷行徑，誰念茙葵惟向陽。
又和二首  其二 劉克莊 
禁林忝士相如草，芸閣曾分太乙光。亳社重新依老子，天台自古屬劉郎。判無除目污黄紙，空有孤忠滿皂囊。迴首觚稜殘夢斷，下招不必遣巫陽。
記雜畫 醉鍾馗 劉克莊 
墜幘長鬚醜，遺靴一足濡。不須訶小鬼，爛醉要渠扶。
記雜畫 嘗醋圖 劉克莊 
釀者不沾唇，旁觀吸者顰。翁真堪宰相，嫗亦可夫人。
記雜畫 癭 劉克莊 
咬韲饑餓□，□□□□□。乍可訓童子，誰能說老兵。
記雜畫 □□□ 劉克莊 
舜提歸□□，□□□□梁。束手無爭執，應慚此璽郎。
記雜畫 □□□ 劉克莊 
君耳污□□，□□□□灣。首陽落第二，前已有箕山。
記雜畫 □□□ 劉克莊 
□□□□□，□□□□池。却恐魚之樂，莊生未必知。
記雜畫 □□□ 劉克莊 
□□□□□，□□□□□。不必詢名姓，知渠是謫仙。
記雜畫 □□□ 劉克莊 
□□□□□，□□□□□。歷歷丹青意，如譏睡海棠。
記雜畫 賣炭圖 劉克莊 
衣襟成墨色，面目带煤塵。盡愛爐中獸，誰憐窯下人。
記雜畫 賣卜圖 劉克莊 
牽羔仍抱子，翁媼各鶉懸。破扇題周易，全家頼卦錢。
送仲晦國錄赴康州二首  其一 劉克莊 
帝重南邦妙選掄，徐卿又駕兩朱輪。龍潛不付繭絲手，蜑俗爭看玉雪人。五瘴下車如痛癢，二麾負郭尚清貧。吾評此去今蕭汲，惜不居中牧遠民。
送仲晦國錄赴康州二首  其二 劉克莊 
別我暑行三百里，使君此舉古今稀。班荆不以牙旗從，剪韭都忘草具微。浪汩鳶飛毋久住，潁川鳳下可遄歸。未妨黠鬼揶揄笑，專壑專城孰是非。
送陳使君二首  其一 劉克莊 
博士曾森戟，甘棠愛尚新。漫餘受廛叟，獲見拜廳人。醴酒多延士，蒲鞭不及民。一年三易守，無乃送迎頻。
送陳使君二首  其二 劉克莊 
龐老趨城少，嚴公出郭多。難攀逸民傳，堪舉力田科。夙昔煩騶哄，從今閉雀羅。若逢兩狨橐，應問一漁蓑。
和趙廣文韻 劉克莊 
趙室儒英盍聚奎，奈何白首釣磻溪。不通光範門前謁，□較征西墓上題。晚節畫工圖廣受，高文太史序重黎。章泉沒後無耆舊，他日清名可與齊。
溪庵十首  其一 劉克莊 
漲水侵門堂跳蛙，偶來常是到昏鴉。宛如逆旅主人舍，誰訪毗耶居士家。煨芋不嫌牛糞火，供茶就用鹿啣花。老來脚力全非昔，且可龕中坐結跏。
溪庵十首  其二 劉克莊 
昔美少年今老黧，雲林深處葺幽棲。空房安得登伽女，同穴惟應法喜妻。堯桀兩忘何足辨，彭殤俱盡不須齊。靈山弟子都麾去，免繞金棺掩面啼。
溪庵十首  其三 劉克莊 
曾結絲絇侍玉旒，暮年身世寄滄洲。醜容詎得陪三閣，强項安能事五樓。何用渡蘆登彼岸，偶然斬草樂斯邱。牧童竊聽商歌起，此老胸中不著愁。
溪庵十首  其四 劉克莊 
買斷荒山手拮据，旋移短樹已扶疎。尊堂背市知聞少，竹逕通溪出入迂。闢甕牖軒聊對卷，改弓弦路劣容車。可憐四壁空諸有，客至難營飯與芻。
溪庵十首  其五 劉克莊 
挾冊相從祇一童，林間終日飽松風。小窗面野容山入，曲甽分溪與沼通。定有裔孫尋遠祖，儘教智叟笑愚翁。絕憐樗里無標致，一墓何須夾二宮。
溪庵十首  其六 劉克莊 
自有身來即有愁，誰能身外出神遊。西方佛比于泡影，南面王輸與髑髏。儒運金椎尤可笑，魋爲石槨更何憂。曹瞞遺令空悲慨，銅雀臺荒鄴水流。
溪庵十首  其七 劉克莊 
病鶴曾棲禁苑枝，瞥然驚墜羽䙰褷。包彈靡靡蕭蕭制，指摘深深款款詩。表聖暇時先卜壙，牧之他日自爲碑。獨慚師說多遺忘，老抱殘編囑付誰。
溪庵十首  其八 劉克莊 
村深保社雜樵漁，歲晚溪翁此卜居。門下諸生皆去矣，塚旁二客定誰歟。即今不惜頻投轄，他日毋煩更下車。却笑蘭亭輕感慨，王侯歸處即丘墟。
溪庵十首  其九 劉克莊 
戶外履綦常不到，手中鋤柄少曾閑。古時廢地今花塢，昨日荒陂忽蓼灣。牧馬童乖能識路，操蛇神黠怕移山。顔曾老矣雖難免，猶在長沮桀溺間。
溪庵十首  其一○ 劉克莊 
豫爲終制付諸兒，莫待飛騰變化時。涑水書儀非含玉，魏公治命欲披緇。外加麟楦中先悴，生著蟬冠死豈知。除卸布衾堪覆首，更無一物可相隨。
別張倅一首 劉克莊 
同謁金閨覲茂陵，鼎湖弓劍隔西興。絕憐晚景如龐老，空爲州人惜許丞。自有名姬調綠綺，可無侍女直青綾。夢中雪鼓攙天碧，恨不陪君拄瘦藤。
送陳叔方侍郎二首  其一 劉克莊 
八郡皆知德度寬，缿筒罷設訟堂閑。治如清獻乖崖樣，人在原明子野間。豈有珠魚堪作貢，亦無金鶴可携還。暮年腰脚猶頑健，惜不從公看雁山。
送陳叔方侍郎二首  其二 劉克莊 
猶記同穿豹尾中，一翻覆手異蛇龍。呂侯賜履作方伯，毛穎免冠成禿翁。清苦吏人無厚祿，殷勤軍將有斜封。君歸定訪耆英社，問訊周南太史公。
挽王助教 劉克莊 
彼此俱丁未，相逢憶少時。工書有筋骨，嗜句入肝脾。魯泮郎君秀，唐官助教卑。直須燎黄誥，方慰蓼莪悲。
題劉生雪巢 劉克莊 
吾宗手葺幽棲處，雪徑依稀認虎跑。凍折巖前百尋木，壓翻屋上幾重茅。懶吟二首干韓愈，且聳雙肩學孟郊。只怕景思來認業，別無人與子爭巢。
寄題惠州嘉祐寺坡公手植樅樹 劉克莊 
誰道炎州無勁植，君看韓木與蘇樅。憩棠此日成遺愛，伐樹當年不見容。巴俗曾傳萊相柏，番人猶敬范公松。閲三甲子方拈出，吳令之賢豈易逢。
山中祠堂 劉克莊 
端平聞說建斯堂，白首纔重一炷香。早有埋辭表真曜，晚爲畫贊訟東方。秋風浩蕩吹墳樹，落月依稀照屋樑。千古行人來下馬，陳詩不必奠椒漿。
雪觀顧夫人哀詩二首  其一 劉克莊 
貞烈過男子，當于簡冊求。剪鬟衆賓款，斷臂六臣羞。防墓銘旌遠，瀧岡宰樹秋。可憐彤管廢，史筆未曾收。
雪觀顧夫人哀詩二首  其二 劉克莊 
吾母尤高潔，夫人亦步趨。書窗共殘燭，禪几對團蒲。不愧顧家婦，能存趙氏孤。郎君奉鸞誥，聊足報親劬。
送尉姪 劉克莊 
忽有先驅至，相迎看武夷。尉尤去民近，汝勿嘆官卑。不必求三步，惟當戒四知。要令人刮眼，云是挺之兒。
題靈石日長老所藏寒齋遺墨 劉克莊 
佛子掃空泡影後，道家跳出{囪頁}門餘。日公未得爲超脫，猶寶寒齋數紙書。
送强浦注籍 劉克莊  西湖
老別親朋已動情，可堪玉樹離階庭。新吟不數蒼蠅竅，多病真成碧鶴形。翁迫崦嵫遲暮景，兒看風雪短長亭。早歸共舉屠蘇酒，莫愛西湖柳色青。
贈女學士 劉克莊 
女子談天世有之，福唐吳媛獨神奇。語多中的疑明思，心自通靈不問龜。聞道膝邊隨季主，定傳肘後與文姬。未知誰是吹笙侶，玉鏡臺前要畫眉。
題呂廣文春秋易傳大圭 劉克莊 
礫裂掃空凡例說，精微勘破後先天。遥知長麈升高座，惜未巍冠列細氈。秦火安能燔六籍，漢儒浪自費三年。自慚不是韓宣子，獲見春秋易象全。
惠州弟哀詩二首  其一 劉克莊 
兩張遺墨六親悲，臺下黄瓜摘漸稀。用北辰阡殊不亂，似南柯夢復疑非。向來豈有葡萄博，末後元無薏苡歸。七十殘骸雙禿鬢，可堪原上淚頻揮。
惠州弟哀詩二首  其二 劉克莊 
同産居慚余最長，二尊尤向汝鍾情。斑衣猶記循陔樂，白髮皆從陟岵生。一老吹壎無復和，十年廢樂未能平。傷心溪墅成陳迹，誰聽松風看月明。
答翁權教 劉克莊 
鐵庵同隊亦同庚，鵬鷃逍遥各問程。渠夢南柯曾富貴，君歸西洛作耆英。戴花未肯疎劉監，起蕝終當致魯生。須向乘除驗天理，莫將夕秀博朝榮。
慶老需雲溪詩 劉克莊 
虛空自在由舒卷，巖穴何曾礙往迴。只向旁山依水住，莫教行雨出溪來。
送封州方法曹 劉克莊 
地遠無迎吏，州城若箇邊。寧甘茅屋粥，勿飲石門泉。旋橐挑詩卷，家書託客船。安知二千石，不薦議曹賢。
挽林安人 劉克莊 
薄宦周旋廣及邕，一生甘苦藁砧同。孟光事遠嗟誰繼，督護歌悲聽未終。鶴表魂栖高燥地，鳳毛名在廣寒宮。病翁空自吟哀些，撚斷霜髭竟欠工。
贈唐谷 劉克莊 
唐氏源流遠，奇才每間生。勤于騷有分，舉以相知名。吾子攻詩苦，先民恥藝成。常卿不可見，見汝眼猶明。
記事 劉克莊 
輦路香風吹軟塵，擁途士女看朱輪。朝爲赫赫大京兆，暮作栖栖逆旅人。姬院肉屏俄頃散，帝城眉樣一番新。惟應喚醒茅簷叟，長駕柴車戴幅巾。
題水西何侯詩卷 劉克莊 
劉翰潘檉社友稱，何侯直要續心燈。陰山有雪雙雕下，碧落無雲一鶴新。觜距專場渠克畏，鼓旗傍噪我安能。男兒何必毛錐子，麟閣雲臺有分登。
甲寅歲除 劉克莊 
老戴黄冠備掃除，空餐忽忽歲云徂。繫銜每愧監臨曠，書考猶欣過犯無。地主多情饋椒酒，閽人失職廢桃符。絕憐榾柮通紅火，不與吾兒共地爐。
乙卯元日 劉克莊 
免赴早朝參扈從，徑尋初服返樵漁。前街鶴料權停閣，舊譴雞竿已赦除。手板抽還大丞相，顛毛禿盡老中書。暮年相伴惟窮鬼，虛左迎渠莫送渠。
明道祠滿 劉克莊  衡山
初作衡山香火緣，不教俗事到吟邊。清狂疇昔有三藁，警策即今無一聯。汝輩未宜輕宿士，此翁猶及見先賢。丁寧稚子收殘草，他日箋家要譜年。
憶强甫 劉克莊 
臨歧約共屠蘇酒，及飲屠蘇汝未歸。縱使舉頭瞻日近，可堪返顧見雲飛。索長安米難淹久，迴剡溪船果是非。別後安書如束筍，眼穿新歲雁來稀。
即事三首  其一 劉克莊 
抽簪脫袴滿城忙，大半人多在戲場。膈膊雞猶金爪距，勃跳狙亦衮衣裳。湘纍無奈衆人醉，魯蜡曾令一國狂。空巷冶遊惟病叟，半窗淡月伴昏黄。
即事三首  其二 劉克莊 
家世相傳逢掖衣，如今結果亦隨時。二三子遂舍瑟作，七十翁方扶杖嬉。野老憂晴妨寶穡，社人怕雨濕靈旗。遥知鈴閣無歌管，一點青燈照董帷。
即事三首  其三 劉克莊 
陌上鳴鉦夜向晨，綴行花錦照城闉。湔裙未免多游女，舍耒深憂有惰民。史載孝娥今列祀，騷云帝子沒爲神。臘儺固匪儒家法，居魯安能異魯人。
次韵三首  其一 劉克莊 
鄰雞初唱曉粧忙，空郡疑開選色場。未許叢臺誇袨服，却將淇水易漸裳。詠歸惟點曾言志，馳騁雖聃亦發狂。閉目不窺惟地主，且祈麻麥接青黄。
次韵三首  其二 劉克莊 
病怯春寒添絮衣，神情全減少年時。僅堪田舍陪鄉飲，難向湖亭看水嬉。清旦羲和升日轂，迴風王母带雲旗。管簫聲散人歸晚，獨有螢穿馬季帷。
次韵三首  其三 劉克莊 
拂拂東風欲辨晨，新晴和氣滿郊闉。未妨吹雅存豳俗，何必沉巫怖鄴民。田父扶携問雞卜，村姑呼喚祭蠶神。柴門不識徵租吏，便是堯時擊壤人。
又三首  其一 劉克莊 
冠盖憧憧有許忙，直從虛市到毬場。寶珠似得於佗冢，卉服疑來自越裳。鬢雪難勾小兒隊，眼花休發少年狂。幾時遊女歸蠶織，勿學施朱與約黄。
又三首  其二 劉克莊 
莫惜傾囊更典衣，繁華尤詫送神時。不惟寶髻脩容出，亦有銀釵跣足嬉。但見春城催畫角，何曾夜市擁牙旗。遨頭清儉君毋怪，疇昔書囊在殿帷。
又三首  其三 劉克莊 
暫拋穡事競芳晨，在野稀疎總在闉。俚俗讙言宜上廟，賢侯初意欲新民。今無麟筆非觀社，古有豚蹄可祝神。身是魯中儒服者，閑搔白髮看遊人。
贈張南金二絕  其一 劉克莊 
家寄桐城身在蒲，袖中又有嶠南書。茅山極目茶亭遠，知向何州度歲除。
贈張南金二絕  其二 劉克莊 
韓慥林開妙不傳，請君自算小行年。公卿誰是揮金者，大半將詩準卦錢。
靈石日長老訪留之樗庵 劉克莊 
妄念已知今世錯，勤脩別結後身緣。尺三汗脚踏龍尾，丈六金身坐象筵。昔趁蛾眉班謁帝，今從牛矢路歸田。未知葱嶺何邊去，且向庵中伴老禪。
賀秘書弟提舉崇禧 劉克莊 
句曲除書至，山靈亦喜聞。皆云新管轄，還是小茅君。無粟可舂惠，有薇堪採分。已盟猿鶴了，不怕客移文。
次韻 劉克莊 
不惟慵進取，兼亦斷知聞。交友赤松子，弟兄孤竹君。共尋對床約，更割半山分。新敕冰銜峻，何須刻籍文。
靈石日長老拂衣退院連帥陸尚書比之石霜小詩贊歎 劉克莊 
我結小庵猶舴艋，師拋大剎似蘧廬。菩提身外更無物，椰子腹中惟有書。不踏一蘆堪去矣，許分半芋竟何如。元來又被寒翁引，徑指墳山作退居。
送明甫初筮十首  其一 劉克莊 
三間參佐廨，昔也處先公。矮屋兒無歎，翁生矮屋中。
送明甫初筮十首  其二 劉克莊 
守相卿耆舊，相逢必霽威。渠寧私邑子，汝勿視翁歸。
送明甫初筮十首  其三 劉克莊 
祿米皆前定，分銖不可添。園葵莫爭利，鄰棗亦傷廉。
送明甫初筮十首  其四 劉克莊 
寧游屋溪畔，勿傍盜泉邊。監竹不食笋，先賢樣在前。
送明甫初筮十首  其五 劉克莊 
莫歎家庭遠，卿侯即父師。尚於吾繾綣，定不汝瑕疵。
送明甫初筮十首  其六 劉克莊 
先緒微如綫，未知誰亢宗。翁猶慙父祖，汝可復慙翁。
送明甫初筮十首  其七 劉克莊 
十載脾神厄，何曾食有魚。擊鮮徒溷汝，遺鮓適憂吾。
送明甫初筮十首  其八 劉克莊 
記取元城語，南州熱異常。別無衛生訣，止酒是丹方。
送明甫初筮十首  其九 劉克莊 
博士今儒彥，遥知講席重。汝宜束脩往，吾亦執經從。
送明甫初筮十首  其一○ 劉克莊 
汝幼不努力，忽爲三十餘。勉旃教汝子，要付善和書。
肅翁餉石門芥菜 劉克莊 
食指清晨動，饞涎異味來。高情分石芥，辣性似徂徠。
偶題二首  其一 劉克莊 
自幼耽章句，年高竟未工。自稱豁達老，人號囁嚅翁。
偶題二首  其二 劉克莊 
莫耗官倉粟，休貪御手羹。新年採薇食，詩比舊年清。
題張元德著作春秋解二首  其一 劉克莊 
端平俱辱弓旌召，鵬鷃逍遥各不同。笑我赭衣鉗楚市，愧君白帽老遼東。董迂因被公羊誤，杜癖惟於左氏忠。晚取諸家高束起，且看渠與意林公。
題張元德著作春秋解二首  其二 劉克莊 
白頭召寘石渠中，將析微言合異同。靈壽不扶漢庭上，儒衣空立魯門東。誰云丞相知殷侑，漫費君王遣所忠。猶覺暮年有遺恨，書成未及質文公。
送陳德林巡轄 劉克莊 
拔丁而去矣，袖瓦似要之。誰道州人薄，君行有綵旗。
乙卯端午十絕  其一 劉克莊 
不曾窺戶外，偶出至溪邊。欲訪斬蛟廟，聊呼放鴨船。
乙卯端午十絕  其二 劉克莊 
桃李已成塵，葵榴各鬭新。紅顔年少子，白髮背時人。
乙卯端午十絕  其三 劉克莊 
餐菊飲朝露，平生不歠醨。與龍爭角黍，無乃謗湘纍。
乙卯端午十絕  其四 劉克莊 
喚起龍泉老，儂今把釣緡。還公旗與鼓，別付奪標人。
乙卯端午十絕  其五 劉克莊 
不喜追風驃，尤憎競渡船。寧爲之反殿，怕著祖生先。
乙卯端午十絕  其六 劉克莊 
時服頒周府，薰絃奏舜廊。未知新帖子，幾首似歐陽。
乙卯端午十絕  其七 劉克莊 
客屨自來去，山翁病不知。座無麴道士，門有艾天師。
乙卯端午十絕  其八 劉克莊 
兒女需京纈，經時買未歸。似嫌無艾虎，不肯換生衣。
乙卯端午十絕  其九 劉克莊 
韓廟坡爲記，羅池愈製碑。老農不識字，自唱送神詩。
乙卯端午十絕  其一○ 劉克莊 
朝朝責太平，日日御延英。欲識太平處，鼕鼕社鼓聲。
余辛卯歲卧病郡城陳宗之胡希聖有詩問訊後五歲希聖寄新刊漫遊集前詩已載集中次韵二首  其一 劉克莊 
晚悟河難塞，收方入枕函。五窮衰併現，百病老皆諳。强起留奚益，全歸死亦甘。癃殘愧英妙，努力勿多談。
余辛卯歲卧病郡城陳宗之胡希聖有詩問訊後五歲希聖寄新刊漫遊集前詩已載集中次韵二首  其二 劉克莊 
如聞攻老拙，頗似斫虛空。衆口嘲投閣，新眉妬入宮。一身槁梧上，百歲大槐中。莫嘆形骸廢，姑留兩頰紅。
辛亥去國陳宗之胡希聖送行避謗不敢見希聖贈二詩亦不敢答乙卯追和其韵  其一 劉克莊 
苛留不覺夏徂秋，甚笑周顒却效尤。往聖明言衰戒得，先賢亦謂耄宜休。空疎謁帝無高論，老退明農已熟籌。慚愧二君更迂闊，遠看逐客欲何求。
辛亥去國陳宗之胡希聖送行避謗不敢見希聖贈二詩亦不敢答乙卯追和其韵  其二 劉克莊 
屢叩龍墀自免冠，虺隤初喜卸華鞍。病疎賓客麾之去，老愛兒孫遺以安。夙昔賜茶鄰御座，即今送菜仰園官。蕭然几案無書冊，時取君詩反覆看。
挽顧監丞 劉克莊 
四州鼓吹迓前茅，幾載瘡痍變樂郊。黎母盜清民有犢，佽飛士勇海無蛟。安排循吏添新傳，檢點耆英少故交。欲發幽潜慰冥漠，自慚筆硯暮年拋。
昔陳北山趙南塘二老各有觀物十詠筆力高妙暮年偶效顰爲之韵險不復和也 五憎 其一 劉克莊 
伺夜偏乘隙，逢人輒噬膚。不饒豫讓炭，肯恕玉環酥。闇空愁逢蝠，虛簷巧避蛛。吾無紅拂妓，姑命小奴驅。
昔陳北山趙南塘二老各有觀物十詠筆力高妙暮年偶效顰爲之韵險不復和也 五憎 其二 劉克莊 
絳帕妖方士，青襟小茂才。集瓜譏汝否，止棘刺誰哉。倏忽尋聲去，曾無濯足來。吾衰臂力短，驅去復飛迴。
昔陳北山趙南塘二老各有觀物十詠筆力高妙暮年偶效顰爲之韵險不復和也 五憎 其三 劉克莊 
么麽常情忽，潜形未易知。嗅香太尉足，起粟婕妤肌。醯甕偏常集，紗厨巧似窺。平生長麈尾，至此竟難麾。
昔陳北山趙南塘二老各有觀物十詠筆力高妙暮年偶效顰爲之韵險不復和也 五憎 其四 劉克莊 
物理或難詰，疑經多未通。蜚雖筆麟史，荔不産龜蒙。記異因同蜮，爲災豈減螽。恨余非博識，安敢注魚蟲。
昔陳北山趙南塘二老各有觀物十詠筆力高妙暮年偶效顰爲之韵險不復和也 五憎 其五 劉克莊 
不覺渠泥臭，偏依井幹蹲。聲尤麤水鳥，腹欲大河豚。焚鞠存經訓，如簧避譖言。主人方戒殺，毋怪爾徒喧。
昔陳北山趙南塘二老各有觀物十詠筆力高妙暮年偶效顰爲之韵險不復和也 五愛 其一 劉克莊 
天不生斯物，將如凍者何。爲誰忙作繭，到底化爲蛾。種至春還育，功於世最多。香閨不知織，歲歲賜香羅。
昔陳北山趙南塘二老各有觀物十詠筆力高妙暮年偶效顰爲之韵險不復和也 五愛 其二 劉克莊 
茲蟲雖小物，一一抱微忠。多士從先主，群臣立悼公。獻花朝貢謹，釀蜜國儲豐。處仲目空露，名居畔逆中。
昔陳北山趙南塘二老各有觀物十詠筆力高妙暮年偶效顰爲之韵險不復和也 五愛 其三 劉克莊 
占斷十分清，飛來一點輕。死還爲腐草，生怕傍長檠。扇撲隨風遠，囊盛徹夜明。藜燈與蓮炬，不似爾多情。
昔陳北山趙南塘二老各有觀物十詠筆力高妙暮年偶效顰爲之韵險不復和也 五愛 其四 劉克莊 
未省吞腥腐，惟承晚露餐。三生齊女怨，千首孟郊寒。腹餒鳴尤激，身輕蛻不難。何須珥華冕，吾欲掛吾冠。
昔陳北山趙南塘二老各有觀物十詠筆力高妙暮年偶效顰爲之韵險不復和也 五愛 其五 劉克莊 
古云龜與鶴，閲世壽尤長。試問刳腸卜，何如曳尾藏。有靈寧毀櫝，無用且支床。吸視堪傳否，仙家不死方。
詰旦思之世豈有不押之韵輒和北山十首  其一 劉克莊 
細比蠅鬚類，凶加豹脚名。飛颺新得勢，么喝遠聞聲。抱怨芳筋露，驚眠玉頰頳。天公許姑息，長養更生成。
詰旦思之世豈有不押之韵輒和北山十首  其二 劉克莊 
了不分芳臭，營營浪自喧。士爲女聽惑，溷比帝居尊。魚餒庖難膾，瓜香圃欠樊。冰霜不恕汝，卦義取諸坤。
詰旦思之世豈有不押之韵輒和北山十首  其三 劉克莊 
絕喜有肉漢，何嫌逐臭夫。形慳一粒粟，口徧四方餬。魯叟袗絺綌，荆卿袖匕圖。朝來詢酒甕，莫已變酸無。
詰旦思之世豈有不押之韵輒和北山十首  其四 劉克莊 
閩人尤惜荔，魯史首書災。穢德非常臭，鮮裝若自媒。今年暫枵腹，來世勿投胎。安得清風掃，何憂絳實隤。
詰旦思之世豈有不押之韵輒和北山十首  其五 劉克莊 
嘈雜乘陰雨，跳梁占廢池。張唇誰不厭，磔腹帝寧私。足踏銀床險，身蒙錦襖癡。世方多吻士，吾有感於斯。
詰旦思之世豈有不押之韵輒和北山十首  其六 劉克莊 
姑婦晨粧廢，其他務未遑。愁逢桑葉貴，貧共織燈光。戰士支衣衆，宮嬪剪綵忙。可憐功最大，不待華清湯。
詰旦思之世豈有不押之韵輒和北山十首  其七 劉克莊 
出穴營新邑，分房定嗣君。共爲緜蕝禮，各效採花勤。暮返宜修夕，晨趨每辨昕。逢人施毒蠆，寧比細腰云。
詰旦思之世豈有不押之韵輒和北山十首  其八 劉克莊 
忽忽聚還散，熒熒暗復明。去嫌滅燭穢，來照讀書清。不必煩羅扇，何妨屏鐵檠。蚌珠大如月，不及爾身輕。
詰旦思之世豈有不押之韵輒和北山十首  其九 劉克莊 
所謂善鳴者，泠然入耳清。爲誰絃雅奏，舉世賞繁聲。露可充渠腹，泉堪濯我纓。直令抱枝槁，終不肯蠅營。
詰旦思之世豈有不押之韵輒和北山十首  其一○ 劉克莊 
未必靈於己，徒令厭我龜。元君虛見夢，太卜不能知。偶活因塗尾，寧饑勿朵頤。會携渠與鶴，海上訪安期。
又和南塘十首  其一 劉克莊 
聚群雷乍喊，乘暗月初斜。至黠穿懷袖，雖微具爪牙。麈揮那肯去，扇障不能遮。近水尤喧聒，殊妨賞藕花。
又和南塘十首  其二 劉克莊 
甚矣形骸穢，居然孕育繁。來常屯几格，去不離牆藩。□□多朋類，雞鳴誤婦言。至今賓與主，相對廢盤餐。
又和南塘十首  其三 劉克莊 
倏來如詗伺，奇中費隄防。最善逃形影，惡知辨臭香。□□□不見，烏獲臂空攘。□詫藏幽密，其如蓋愈彰。
又和南塘十首  其四 劉克莊 
□□□負汝，作意欲空之。童子持竿□，□家掛紙祈。□□□已載，蔡譜偶然遺。秋至掃□□，殆非人力爲。
又和南塘十首  其五 劉克莊 
雨戀池三尺，晴窺月一方。未□□□□，敢望若并洋。□怪曾驚耳，仝嗔欲刃腸。誰能□□□，老子欲追凉。
又和南塘十首  其六 劉克莊 
初見微於□，徐驚巧入神。忽然纏作繭，信矣出如綸。桑遶羅敷舍，機鳴孟母鄰。明當曬新□，霽月鎔□□。
又和南塘十首  其七 劉克莊 
大計當傳子，齊盟共定王。不惟分戶牖，亦自峙餱糧。修□疑知禮，謀遷似辨方。朱門需蜜蠟，空費一春忙。
又和南塘十首  其八 劉克莊 
密疎多不定，來往少曾停。穿幌非陰燐，窺窗若曙星。微能破幽暗，高欲傍青冥。忽起江湖思，微茫隔遠汀。
又和南塘十首  其九 劉克莊 
短歌殊不足，裊裊發長吟。□□□□□，□□□□□。渴饑資墜露，栖止□□陰。痀僂安知道，區區有巧心。
又和南塘十首  其一○ 劉克莊 
□□漁輒獲，元□□幾戕。不足煩三顧，毋寧且□□。刳鑽供卜筮，巾笥沐恩光。何似泥中伏，朝朝出太陽。
答吳□和梅百詠 劉克莊 
□□空疎不擬傳，安知騰播累諸賢。即今同社幾千首，當日孤山止一聯。眼飽誑他忍饑腹，句寒聳我□吟肩。未知誰是蘇司業，肯向梅邊送酒錢。
送林上舍 劉克莊 
□傳紙貴洛陽城，疇昔推高月旦評。下筆□□□□□，舉幡亦足唱諸生。詩如東野無高論，策到□□□直聲。病叟一春親藥裹，卧看柳色動離情。
送陳亨叔縣丞 劉克莊 
已折仙桂到月宮，安知再轉瘴煙中。坐看管□封孤□，却使崔丞對二松。此士鼻端何待堊，老生指血至今紅。祝君努力鳴昭代，切勿呻吟學凍蛩。
送金仙上人罷講 劉克莊 
繙經巖電眼，豎拂海潮音。暫卓飛空錫，堅辭布地金。忉忉菩薩語，切切老婆心。明日入山去，城中何處尋。
挽盧氏子考功 劉克莊 
二難不在機雲下，猶記聯翩入洛來。方喜朱絃將迭奏，忽驚白璧已雙埋。守曹參法曾傳髓，效玉川詩亦奪胎。愁絕象賢肇家傳，夜窗三復有餘哀。
讀友人奏藁 劉克莊 
首規旒冕次鈞衡，紙價遥知貴洛城。谷永有知應愧死，曹蜍無氣謾偷生。弘寬斂衽慙三策，桑濮收聲讓九成。聞說龍天俱贊歎，法筵第一義分明。
溫陵太守趙右司惠詩求荔子適大風雨掃盡輒和二絕  其一 劉克莊 
吾家皺玉玉堂紅，粹美寧非間氣鍾。絕喜詩來相品藻，安知物有不遭逢。
溫陵太守趙右司惠詩求荔子適大風雨掃盡輒和二絕  其二 劉克莊 
端明仙去譜猶存，珍重君侯拂蘚痕。法石白雖無一顆，太倉紅已飽千村。
送日老住九座山 劉克莊 
瓶錫飛來方款曲，旛華迎去倏分離。草眠氈睡身皆穩，刀割香塗佛豈知。守土親爲大檀越，開山留下廢砧基。直須金碧千間了，却訪溪庵亦未遲。
答仙遊黄尉巖孫 劉克莊 
鄉近尤諳俗，山深莫掩名。士皆誇尉好，民亦誦官清。入幙交游少，依僧去住輕。它年漢廷上，定不愧黄生。
贈林信夫 劉克莊 
昔日相師今畫師，依然紅頰映霜髭。懶爲閲世青白眼，寫出無聲水墨詩。胸次九流人物鏡，筆端三友歲寒枝。刺桐城裏多豪貴，絕藝何憂不見知。
答吳侍郎二首  其一 劉克莊 
昨泛靈槎河漢津，今撐小艇水雲身。相居自作蹲池計，天子何曾如屋嗔。開綠野尊姑領客，第甘泉頌可無人。白沙翠竹宜閑步，絕勝東華踏軟塵。
答吳侍郎二首  其二 劉克莊 
宿昔瞻依日月光，遲遲去魯未須忙。附炎渠自手炙熱，忍凍兒寧足履霜。諫草平生慕王魏，詩名餘事壓錢郎。可憐老病兼窮薄，推轂當朝愧鄭莊。
學進士作大方無隅二首  其一 劉克莊 
趨出範圍表，方之大者乎。理同然不異，隅至此俱無。聖豈東西判，游何內外拘。鵠邊天浩浩，蝸角國區區。廣可包三極，微寧泣一夫。晚知莊老誕，終向孔門趨。
學進士作大方無隅二首  其二 劉克莊 
舉世游方內，規規臆見拘。惟其全體大，所以四隅無。矩絜豈能盡，軌同安有殊。其崖誰見者，何岸可登乎。固異管窺智，寧如斗絕區。彼哉露圭角，毋乃小人儒。
又二首  其一 劉克莊 
諸子皆蠡管，惟聃說大方。其隅四無有，於道兩相忘。未易五車盡，難將寸矩量。楚辭迷極際，柳對昧中旁。鳥止丘何小，蝸爭角許忙。更須參孟叟，歸宿要知鄉。
又二首  其二 劉克莊 
難與拘儒論，無方即大方。洞然皆我闥，隅竟在何鄉。惠說猶爲寡，聃書不可量。莫知崖內外，烏覩道藩傍。血戰蠻爭角，狂行士望洋。區區膠小見，肝膽畫封疆。
秘書弟牽玉羔爲壽將以唐律次韵一首 劉克莊 
玉羔直歲詎能神，羝觸堪嗟命不辰。昔比素絲曾著節，今爲白石且眠春。同人挾策安能牧，小弟磨刀恐未仁。六日披裘把竿釣，擬他五羖豈其倫。
喜雨口號九首呈潘侯  其一 劉克莊 
穀賤如泥未一年，那堪四野復焦卷。亢桑姑射神通小，惟有君侯立動天。
喜雨口號九首呈潘侯  其二 劉克莊 
雖擁朱幡只澤臞，孕魚丹荔免苞苴。未應旱魃無分別，更把秋陽懊惱渠。
喜雨口號九首呈潘侯  其三 劉克莊 
憂見鬚眉膳却葷，分明上帝見忠勤。赤章夜徹通明殿，一縷烟生六合雲。
喜雨口號九首呈潘侯  其四 劉克莊 
昨日暘烏赤似金，朝來忽化作甘霖。老農失喜逢人說，滴滴來從太守心。
喜雨口號九首呈潘侯  其五 劉克莊 
火傘朱旗總叱開，新凉稍自白蘋迴。世人枉了嗔風伯，到底煩渠送雨來。
喜雨口號九首呈潘侯  其六 劉克莊 
先做田間三日霖，冰輪出海掃秋陰。人言侯是調元手，慰了農心慰士心。
喜雨口號九首呈潘侯  其七 劉克莊 
蔬是儂家野八珍，小畦自灌極艱辛。清晨卧聽檐聲喜，餘惠分沾抱甕人。
喜雨口號九首呈潘侯  其八 劉克莊 
扶杖追凉看稻花，不煩軋軋踏溝車。殘年無以酬公上，長作輸租第一家。
喜雨口號九首呈潘侯  其九 劉克莊 
白首歸來作老農，豐年里社得過從。勸君莫梗賢侯化，去後思侯未易逢。
贈楊相士 劉克莊 
西北功名奮發秋，南轅咄咄欲何求。似聞君識壺丘子，自笑吾非定遠侯。鵷鷺行難看鳬雁，麒麟閣不畫獼猴。故人若問樗庵老，林下吟詩白却頭。
哭日老二首  其一 劉克莊 
初聞滅度指三彈，俄報荼毗鼻一酸。始悟杖頭挑布袋，不如龕裏坐蒲團。故交相與歸函骨，弟子誰來會涅槃。猶喜喝衣無一物，洞開方丈與人看。
哭日老二首  其二 劉克莊 
竹湖疇昔歎兼通，孔墨何曾是別宗。唐代儒先重顛老，晉朝名勝賞林公。頌辭大衆存遺札，塔與寒齋共一峯。聞說結跏揮手際，亦留半偈別樗翁。
無題二首  其一 劉克莊 
郭郎綫斷事都休，卸了衣冠返沐猴。棚上偃師何處去，誤他棚下幾人愁。
無題二首  其二 劉克莊 
棚空衆散足凄凉，昨日人趨似堵牆。兒女不知時事變，相呼入市看新場。
挽毅齋鄭觀文二首  其一 劉克莊 
嘉定名尤重，端平眷最濃。子雖曾攝相，公自要明農。尚意宣麻拜，俄驚斬板封。白頭西府掾，無復奉從容。
挽毅齋鄭觀文二首  其二 劉克莊 
卷服辭三事，深衣立一儒。羞扶孔公杖，寧入洛英圖。鑑已云亡矣，梁其不壞乎。紛紛掃門客，曾拜董陵無。
挽鄭宣教 劉克莊 
傳嫡生樞府，耽書肖肯亭。未論禽拜後，姑喜鯉趨庭。葛帔悲交態，瑶環憶妙齡。吾無施力處，遺恨托於銘。
贈梅巖王相士二絕  其一 劉克莊 
王大曹瞞伎倆均，華佗郭璞枉危身。傳君秘訣君牢記，但道君侯是貴人。
贈梅巖王相士二絕  其二 劉克莊 
和靖詩高千古瘦，逃禪畫妙一生貧。勸君別換新標榜，莫靠梅花賺殺人。
余除鑄錢使者居厚除尚書郎俄皆銷印即事二首呈居厚  其一 劉克莊 
出處平生大致同，中間得失等雞蟲。髧髦昔似晉諸謝，華髮今成楚兩龔。握有蘭香爲子祟，家無銅臭坐余窮。善和舊宅殘書卷，只合連床聽曉鐘。
余除鑄錢使者居厚除尚書郎俄皆銷印即事二首呈居厚  其二 劉克莊 
病鴻垂翅噤無聲，慣見虛弦莫浪驚。二仲卜鄰元不惡，兩生堅壁未嘗行。出關誰識爲周史，入社猶堪伴洛英。都把首陽山占斷，採薇到老沒人爭。
寄題徐仲晦須友堂二首  其一 劉克莊 
病翁歲晚朋從絕，細讀高文面發慙。士貴切磋寧獨學，僧雖苦硬有同參。名堂蓋取倫之五，開徑那無益者三。見說戶庭來不拒，儻分半席待樗庵。
寄題徐仲晦須友堂二首  其二 劉克莊 
西山仙去各離羣，窮達區區不足云。僅有尹譙守伊洛，更無房魏說河汾。虎皮子盍闓新義，蠹簡予方輯舊聞。何日蹇馿載樽酒，一燈析理更論文。
寄題建陽宋景高友于堂 劉克莊 
樞相落成文甚古，府君卜築墨猶新。宛如釀棗分梨日，堪愧燃萁煮豆人。五桂必攀昆季爽，三荆不析戶庭春。夢中猶識三溪路，安得登堂列下賓。
和潘侯勸駕韵 劉克莊 
底須辛苦訪蓬萊，唾手功名亦快哉。唐季閩尤多進士，宋興莆已四掄魁。來聽雅樂歌三闋，去占群花第一開。鄉老獻書侯勸駕，共爲昭代育群才。
送赴省諸友 徐懋功 劉克莊 
小陸詞章海內傳，名場久盍著先鞭。慣看餘子瓦樞壞，太息斯人鐵硯穿。疇昔熏香過半世，即今拾芥已中年。病翁擬拭昏花眼，快向茅簷讀奏篇。
送赴省諸友 林德遇 劉克莊 
原夫輦豈敢追攀，每歎君文似左班。不許犬雞舐丹鼎，肯爲鼷鼠發黄間。主司一洗冬烘謗，老子前知晝錦還。空誦子虛不能薦，送行未免有慙顔。
送赴省諸友 卓怡丈 劉克莊 
輦下銀袍似堵牆，名塗箇箇著鞭忙。期年操木何容易，一日看花得許狂。韓子吟披惟六藝，沂公喫著豈三場。臨岐不待殷勤祝，涵養功深講貫詳。
送赴省諸友 鄭耕道 劉克莊 
束髮詞林久著名，及茲書劍始西行。里人預讖龍頭喜，相者兼言豸骨清。筆老定非場屋作，聲和必爲國家鳴。漢廷儒術多通顯，不說公孫說董生。
送赴省諸友 方善夫昆仲 劉克莊 
君家科級每蟬聯，何况高才更妙年。肄業機雲同屋住，論文坡潁對床眠。一雙璧有連城價，九轉丹能拔宅仙。來歲親朋迎畫繡，病翁亦出至溪邊。
送赴省諸友 林汝大 劉克莊 
天性憐才老未衰，愛君筆力絕新奇。引絃連發天山箭，舉手高攀月窟枝。藻藴科名通譜牒，旦希優劣係脩爲。窮人只有詩堪贈，空聳山肩撚雪髭。
送赴省諸友 柯德明 劉克莊 
昔人抱璞經三獻，今子排雲叫九關。千佛經應冠鰲頂，大人賦可動龍顔。探梅臘雪園林後，對策薰風殿閣間。若見故人詢病叟，但言深入萬重山。
送赴省諸友 林少嘉 劉克莊 
此君詞翰逼晁秦，萬鵠袍中少擬倫。色筆探懷如有助，朱衣點首豈能神。長安市素多游俠，天子廷曹懷士人。玉座臨軒親發策，可無鯁論披龍鱗。
送赴省諸友 方雲卿昆仲 劉克莊 
先朝取士尚雕蟲，前輩皆因此顯融。衡鑑集中推范老，混成篇裏得沂公。杏園飲暢鶑聲早，梨嶺飛高雁影同。歲晚交游各西上，不留一箇伴溪翁。
銅雀瓦硯歌一首謝林法曹 劉克莊 
凉州賊燒洛陽宮，黄屋遷播僑鄴中。兵驅椒房出複壁，帝不能捄憂及躬。臺下役夫皆菜色，臺上美人如花紅。九州戰血丹野草，不聞鬼哭聞歌鐘。時人肆駡作漢賊，相國自許賢周公。一朝西陵瘞弓劍，帳殿寂寞來悲風。美人去事黄初帝，家法乃與穹廬同。繁華銷歇世代遠，惟有漳水流無窮。時時耕者钁遺瓦，蘇侵土蝕疑古銅。後來好事斲成硯，平視端歙相長雄。參軍得之喜不寐，携歸光怪夜吐虹。謂宜載寶餉洛貴，顧肯割愛遺山翁。翁生建安七子後，幼覽方冊夢寐通。白頭始獲交石友，非不磨礪無新功。復愁偷兒瞰吾屋，竊去奚異玉與弓。書生一硯何足計，老瞞萬瓦掃地空。
和林肅翁有所思韻  其一 劉克莊 
老厭人間事遠遊，弇州西畔比台州。須彌身大安知痛，雲夢胸寬不貯愁。舊友惟君真管鮑，諸生若箇是程仇。跳丸去速還舟晚，獨立空山兩鬢秋。
和林肅翁有所思韻  其二 劉克莊 
少豪曾挾一筇遊，晚似龐公怕入州。橡栗尚煩天賦粟，茅柴如以水澆愁。何妨范史書鉤黨，不願歐碑說解仇。自古放臣多感慨，吾評哀郢勝悲秋。
冬至二首  其一 劉克莊 
病逢佳節徑投床，卧聽群兒笑老蒼。僅可六藏數龜息，安能三黜入鵷行。脈微藥焙常儲火，足冷茅檐定有霜。多謝天公相煖熱，起披敗絮負朝陽。
冬至二首  其二 劉克莊 
慈顔幽翳幾星霜，猶記斑衣共舉觴。老弟頗憐伯仁短，小孫突過阿宜長。親朋不至諳時態，兒女無知競曉粧。老退尚餘憂國念，朝來雲物果災祥。
挽韓母李氏 劉克莊 
持家霜滿鬢，誓口鐵爲心。兄戴萬鍾祿，黔婁一布衾。嘉賓懷截髮，孤女感抽簪。遺慶觀賢子，交遊屬望深。
居厚弟改提舉鴻禧一首 劉克莊 
召來未及擁青綾，麾去何妨拄赤藤。粉署馮唐無輩行，鏡湖賀老有交承。吏柂月給幫虛設，客怪冰銜字稍增。猶勝亳州前管轄，鬒毛禿盡欲歸僧。
又次居厚韵一首 劉克莊 
衰遲已迫掛冠年，三黜皆因戀九遷。且傍雁行遊福地，免陪豹尾幸甘泉。早知丹汞方難驗，晚悟□□□不然。聞說青雲梯磴捷，老無肩力可攀緣。
同安權縣林丞和余二首趁韵答之  其一 劉克莊 
雖與尊公甲子同，懸鶉久矣愧華蟲。程仇不□□□魏，王貢安能勝鮑龔。時有放歌吟屋破，且無□□□途窮。故山處處薇堪採，何必支離粟幾鍾。